**Uznesenia zo 72. zasadnutia Slovenskej rektorskej konferencie (SRK),**

**konaného 17. septembra 2015 vo Zvolene**

**Informácia o plnení pre 73. zasadnutie SRK**

***Uznesenie č. 1***

*SRK požaduje, aby Ministerstvo školstva, vedy, výskumu a športu SR (MŠVVaŠ SR) v roku 2015 pripravilo metodiku rozpisu dotácií pre verejné vysoké školy (VVŠ) v záujme vytvorenia predpokladov pre strategické riadenie VVŠ, zvyšovanie kvality vzdelávania a vedeckovýskumnej činnosti. SRK požaduje, aby metodika bola stabilná s platnosťou na dlhšie časové obdobie, minimálne 3 roky. Zároveň SRK požaduje jej schválenie aj s rozdelením dotácie pre jednotlivé VVŠ do konca roka 2015 tak, aby VVŠ neboli v rozpočtovom provizóriu.*

*SRK tiež požaduje navyšovať prostriedky do rozpočtu VVŠ pre potreby základnej udržateľnosti v medziročnom náraste o 5 %, aby sa slovenské VVŠ v relatívnych hodnotách priblížili k výške financovania vysokých škôl v krajinách V4, teda minimálne o 20 mil. EUR ročne.*

* *SRK jednomyseľne schválila zaslať znenie uznesenia predsedovi vlády SR, ministrovi školstva, vedy, výskumu a športu SR a ministrovi financií SR.*

**Informácia o plnení: List bol prerokovaný a odoslaný.**

***Uznesenie č. 2***

*Aby vysoké školy SR dokázali plniť poslanie v oblasti vedy, výskumu a inovácií SRK žiada Ministerstvo školstva, vedy, výskumu a športu SR, Ministerstvo financií SR a Ministerstvo vnútra SR v súvislosti s procesom verejného obstarávania:*

1. *zvýšiť dolnú hranicu podlimitných zákaziek bežne dostupného tovaru, služieb a prác aspoň na limit 10 000 €,*
2. *prehodnotiť povinné subjekty, ktoré musia elektronický kontraktačný systém (EKS) využívať,*
3. *pre verejné vysoké školy uzákoniť právo využívať EKS, ale nie povinnosť,*
4. *z procesu verejného obstarávania vyňať obstarávanie potravín s krátkou dobou trvanlivosti,*
5. *zo zákona o verejnom obstarávaní vyňať povinnosť obstarávať nákup tovarov, služieb a prác zo zdrojov, ktoré verejné vysoké školy získavajú podnikateľskou činnosťou a vedeckovýskumnou činnosťou z grantových schém.*

**Informácia o plnení: List bol prerokovaný a odoslaný.**

***Uznesenie č. 3***

*SRK zobrala na vedomie znenie listu prezídia SRK č. 63/2015 z 24. 8. 2015 o korekciách k čerpaniu prostriedkov zo štrukturálnych fondov EÚ a poverila prezídium SRK zastupovať SRK na rokovaní s predsedom vlády SR.*

**Informácia o plnení: bude podaná ústne po prerokovaní.**

***Uznesenie č. 4***

*SRK poverila viceprezidenta SRK prof. RNDr. Karola Mičietu, PhD. zastupovaním pri rokovaniach s Ministerstvom zdravotníctva SR vo veci udelenia výnimky pre vysokoškolské internáty vo vyhláške č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia.*

**Informácia o plnení:** **bude podaná ústne po prerokovaní.**

***Uznesenie č. 5***

*SRK nominovala prof. Ing. Ervina Lumnitzera, PhD. – prorektora Technickej univerzity v Košiciach za člena Rady ministra* *školstva, vedy, výskumu a športu SR na podporu štúdia študentov so špecifickými potrebami.*

**Informácia o plnení: Prezident SRK informoval generálneho riaditeľa sekcie VŠ prof. P. Plavčana listom č. 67/2015 z 18. 9. 2015 o nominácii.**

***Uznesenie č. 6***

*SRK poverila prezídium SRK rokovať o zabezpečení finančných zdrojov zo štátneho rozpočtu na nákup scientometrických EIZ (WoS a SCOPUS).*

**Informácia o plnení: bude podaná ústne po prerokovaní.**

19. novembra 2015

prof. Ing. Rudolf Kropil, CSc.

prezident Slovenskej rektorskej konferencie